Ričardas Kazlauskas

Ričardas Kazlauskas (1927 m. rugsėjo 14 d. Vilniuje – 2014 m. rugsėjo 6 d. Vilniuje) – Lietuvos gamtininkas, zoologas, pedagogas, profesorius.

Biografija 
Abu tėvai baigė Vilniaus mokytojų seminariją, dirbo Druskininkų apylinkių lietuviškų pradžios mokyklų mokytojais, priklausė „Ryto“ draugijai. Sesuo iš mamos antrosios santuokos – aktorė Dalia Melėnaitė. 

Vaikystę praleido Latežerio kaime, nuo 1937 m. su tėvais gyveno Vilniuje. 1947 m. baigė Vilniaus 1-ąją berniukų gimnaziją, stojo į Vilniaus universiteto Medicinos fakultetą, tačiau persigalvojo.  1952 m. baigė Vilniaus universiteto Gamtos fakultetą, įgijo biologo-zoologo specialybę.

Nuo 1947 m. dirbo Vilniaus universiteto Gamtos fakulteto Zoologijos katedroje: iš pradžių vyr. laborantu, 1952–1955 m. aspirantu, nuo 1956 m. vyr. dėstytoju; nuo 1966 m. docentas, nuo 1992 m. profesorius.

1963 m. biologijos mokslų kandidatas, 1993 m. nostrifikuotas daktaru (gamtos mokslai). 1995 m. parengė habilituoto gamtos mokslų daktaro disertaciją „Lietuvos drugiai (Macrolepidoptera), upių vabzdžiai (Ephemeroptera, Plecoptera, Trichoptera) ir jų paplitimo dėsningumai“ (neginta).

Palaidotas Karveliškių kapinėse.

Mokslinė veikla 

Pagrindinė mokslų darbo sritis – buvusių SSRS upių entomofauna, Lietuvos drugiai, apsiuvos, ankstyvės, lašalai.

1963 m. VU Gamtos fakulteto mokslinėje taryboje apgynė biologijos mokslų kandidato disertaciją „Lietuvos TSR upių entomofauna (Ephemeroptera, Plecoptera, Trichoptera) ir jos reikšmė upėtakių mitybai“ (mokslinis vadovas Steponas Jankauskas).  Disertacijoje apibendrino visų svarbiausių Lietuvos upių ir daugelio jų intakų entomofauną, jos ekologijos tyrimus. Kiekybiniu ir kokybiniu požiūriu detaliai ištyrė Karklės upėtakinio upelio zoobentosą, išanalizavo įvairaus amžiaus upėtakių mitybą priklausomai nuo sezono. Ypatingą dėmesį skyrė lašalų sistematikai, aprašė kelias naujas mokslui rūšis. Išnagrinėjo lašalų paplitimą Pabaltijyje ir daugelyje buvusios SSRS regionų.

Lygiagrečiai tyrinėjo ir kitą vabzdžių grupę – dieninius drugius. Per 20 darbo metų tapo žymiausiu šios srities specialistu Lietuvoje. Ypač vertingų duomenų sukaupė apie dieninių drugių gausumą, migraciją, zoogeografiją, retų rūšių apsaugą. Parengė ir išleido pirmąjį Lietuvoje spalvotą Lietuvos drugių atlasą, Vilniaus universitete sukaupė didelę drugių kolekciją. Kartu R. Kazlauskas buvo didelis Lietuvos paukščių žinovas.

Organizavo ir dalyvavo daugelyje mokslinių ekspedicijų į įvairius buvusios SSRS regionus. Dalyvavo tarptautinėse ekspedicijose: 1981 m. – Kuboje, 1994 m. – Helgolando saloje Šiaurės jūroje, 1995 m. – prie Adrijos jūros (Kroatija); parsivežė gausias drugių bei hidrobiontų kolekcijas.

Paskelbė apie 100 mokslinių ir mokslo populiarinimo straipsnių. Tarybų Lietuvos enciklopedijos ir Lietuviškosios tarybinės enciklopedijos mokslinis konsultantas, vienas iš Lietuvos raudonosios knygos kūrimo iniciatorių. 1964–2004 m. vedė gamtai skirtas radijo ir televizijos laidas „Langas į gamtą“, „Vakaras su tėveliu“, „Gamtos duris atvėrus“ (paruošė apie 200 laidų). Lietuvos entomologų, Lietuvos hidrobiologų, Lietuvos ornitologų draugijų narys.

Bibliografija 
 Čepkeliai / Kęstutis Balevičius, Ričardas Kazlauskas, Rimvydas Kunskas. – Vilnius: Mokslas, 1977. – 62 p.
 Jie neturi išnykti. – Vilnius: Mokslas, 1979. – 112 p.: iliustr.
 Kuršių nerija / Ramunė Bandžiulienė, Ričardas Kazlauskas, Vytautas Minkevičius. – Vilnius: Mokslas, 1983. – 109 p.
 Lietuvos drugiai. – Vilnius: Mokslas, 1984. – 191 p.: iliustr.
 Bestuburių zoologija: vadovėlis. – Vilnius: Mokslas, 1988. – 383 p.: iliustr. – ISBN 5-420-00143-8
 Lietuvos gamta: V kl. biologijos kurso mokomoji medžiaga. – Kaunas: Šviesa, 1990. – 81 p. – ISBN 5-430-01196-7
 Przyroda Litwy: kurs biologii dla kl. 5. – Kaunas: Šviesa, 1991. – 91 p.: iliustr. – ISBN 5-430-01211-4
 Природа Литвы: учеб. пособие по курсу биологии для 5 кл. – Kaunas: Šviesa, 1993. – 94 p. – ISBN 5-430-01794-9
 Žalioji Kukulakė: leidinys vaikams. – Vilnius: Spauda, 1993. – 50 p.: iliustr.
 Mano numylėtiniai. – Kaunas: Šviesa, 1997. – 231 p.: iliustr. – ISBN 5-430-02238-1
 Lietuvos gamta: skaitiniai / Ričardas Kazlauskas, Diana Kazlauskienė. – Vilnius: Alma littera, 1997. – 214 p.: iliustr. – ISBN 9986-02-271-1
 Po tėviškės dangum: knyga vaikams, suaugusiems, šeimai, pedagogams / Libertas Klimka, Ričardas Kazlauskas, Živilė Lazdauskaitė; dail. Margarita Jasilionytė. – Vilnius, 1997. – 175 p.: iliustr. – ISBN 9986-698-13-8
 Lietuvos girių glūdumoje / Ričardas Kazlauskas, Dijana Ieva Kazlauskienė. – Vilnius: Alma littera, 2000. – 101 p.: iliustr. – ISBN 9986-02-946-5
 Enciklopedija vaikams apie Lietuvą / Viktoras Jakimavičius, Stasys Ivanauskas, Ričardas Kazlauskas, Albina Venskevičienė, Giedrius Viliūnas, Algimantas Patašius. – 3-asis leidimas. – Vilnius: Alma littera, 2001. – 115 p.: iliustr. – ISBN 9955-08-728-5
 Lietuvos drugiai: kai kurių drugių šeimų apžvalga. – Kaunas: Lututė, 2008. – 263 p.: iliustr. – ISBN 978-9955-37-031-4
 Po Tėviškės dangum / Libertas Klimka, Ričardas Kazlauskas, Živilė Lazdauskaitė; sud. Ona Verseckienė; dail. Margarita Jasilionytė. – Vilnius: Žara, 2014. – 171 p.: iliustr. – ISBN 978-9986-34-306-6

Įvertinimas 
 1995 m. LMA vardinė Tado Ivanausko (gamtosauga) premija
 2005 m. ordino „Už nuopelnus Lietuvai“ Karininko kryžius 
 2010 m. LR aplinkos ministerijos Česlovo Kudabos premija

Šaltiniai

Nuorodos 
 Vakaro autografas. Gamtininkas Ričardas Kazlauskas. LRT, 2004-11-18
 Valandėlė su profesoriumi Ričardu Kazlausku 

Lietuvos zoologai
Lietuvos lepidopterologai
Lietuvos laidų vedėjai
Vilniaus universiteto dėstytojai